google/wiki40b huggingface dataset:
Nottensdorf

Ajalugu

Nottensdorf kuulus 1180. aastal loodud vürstlikku Bremeni peapiiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi – mille katkestas Taani okupatsioon (1712–1715) – ja 1715. aastast Hannoveri krooniga. 1807. aastal annekteeris hertsogkonna üürike Vestfaali kuningriik, 1810. aastal annekteeris selle Prantsusmaa. 1813. aastal anti hertsogkond tagasi Hannoveri kuurvürstkonnale, mis – pärast selle ülendamist Hannoveri kuningriigiks 1814. aastal – liidendas hertsogkonna reaaluniooni ning hertsogkonna territooriumist, sealhulgas Nottensdorfist sai 1823. aastal loodud Stade regiooni osa.
Külas asub Hans Muchi haud. Sellel paikneval ebaühtlasel plokil on nähtav kiri "HANS MUCH 1880–1932". Haua ümber on näha munakivid tema koerte nimedega.
Theodor Herzl

Theodor Herzl (2. mai 1860 – 3. juuli 1904) oli Austria-Ungaris juudi perekonnas sündinud advokaadist ajakirjanik, keda loetakse sionismina tuntud poliitilise liikumise loojaks ja esimeseks juhiks ning ideoloogiks. Tema juudi nimi oli Binyamin Ze'ev.
1884. aastal lõpetas Herzl Viini Ülikooli õigusteaduste erialal.
1896. aastal avaldas Theodor Herzl raamatu "Der Judenstaat" ('Juudi riik'), milles ta tegi ettepaneku iseseisva juudi riigi loomiseks.
Pärast Baselis 1897. aastal toimunud Esimest Ülemaailmset Sionistide Kongressi kirjutas Herzl oma päevikus: "Baselis ma lõin Juudi riigi. Kui ma seda täna avalikult ütleksin kõigi kuuldes, oleks vastuseks üleüldine naer. Tulevikus, võib-olla viie, võib-olla viiekümne aasta pärast tunnustavad seda kõik."
Tema järgi on saanud nime Herzliyya linn.
Tähe perepäevad

Tähe Perepäevad (TÄPE) on Teadusbussi ja Eesti Füüsika Seltsi poolt korraldatavad teadust tutvustavad perepäevad kõigile huvilistele. Perepäevade jooksul tehakse katseid ja räägitakse nii atmosfääri, mustkunsti, tule, inimese, gaaside, energia, värvide ja füüsika teemadel.
Nimetus Tähe Perepäevad tuleneb asukohast – aadressil Tähe 4 asub Tartu Ülikooli füüsika õppehoone. 
TÄPE-t on korraldatud üheksakümnendate aastate lõpust. Kui varem toimusid Tähe Perepäevad sügisel, siis nüüd toimuvad need kevadisel koolivaheajal.
Jüri Tuulik

Jüri Tuulik (22. veebruar 1940 Abruka – 3. juuli 2014) oli eesti kirjanik. 
Ta oli pärit 6-lapselisest perest. Tema ema Kadri oli õpetaja ning kaksikvend Ülo Tuulik on samuti kirjanik. Aastatel 1944–1945 tegi ta koos perekonnaga läbi sundevakueerimise Saksamaale. Tagasi kodusaarele jõudnuna õppis aastatel 1947–1952 Abruka algkoolis, 1952–1958 Kingissepa keskkoolis ja 1958–1963 TRÜ ajaloo-keeleteaduskonnas, mille lõpetas eesti filoloogina.
Jüri Tuulik debüteeris 1956. aastal lühijutuga Saaremaa ajalehes, 1960. aastate alguses avaldas mitmeid lühijutte ja publitsistikat, tema esimene raamat ilmus 1966. aastal.
Aastatel 1962–1964 töötas Jüri Tuulik ajakirjanikuna ajalehe Edasi toimetuses ja 1966–1968 ajalehes Noorte Hääl. Alates 1969. aastast oli ta kutseline kirjanik, Kirjanike Liitu kuulus aastast 1972.
Ta on saanud oma loomingu eest preemiaid (Saare Kaluri auhind rannarahvast kujutava loomingu eest (1980), Eduard Vilde nim. kirjandusauhind (1977), Eesti kirjanduse aastapreemia (1981)), 1986. aastal anti talle Eesti NSV teenelise kirjaniku aunimetus.
Ta teoseid on tõlgitud mitmesse keelde, sealhulgas inglise, saksa, vene, läti ja slovaki keelde.

Looming

Jüri Tuulik kirjutas eeskätt kodusaare Abruka olusid ja inimesi kujutavat proosat. Iseloomulik on traagilise ja koomilise vaateviisi põimumine ning eetiline konflikt. 
Ta kirjutas ka näidendeid, kuuldemänge ja publitsistikat.
Ilja Antonov

Puuma

Antonov alustas jalgpalli mängimist Puumas. Ta mängis enne oma 2010. aasta Puuma debüüti 2008. aastal Ararat ja 2009–2010 Esiliiga klubis Kiviõli Tamme Auto.

Levadia

2012 liitus Antonov Meistriliiga klubiga Levadia Oma esimesel hooajal Levadias lõi Antonov kolm väravat 33 mänguga ja Levadia lõpetas hooaja teise kohaga.

SV Horn

Jaanuaris 2017 liitus Antonov Austria esiliiga klubiga SV Horn.

Velenje Rudar

14. juulil 2017 liitus Antonov Sloveenia PrvaLiga klubiga Velenje Rudar.

Koondisekarjäär

A-koondise debüüdi tegi Antonov 8. novembril 2012 sõprusmängus Omaani vastu. Samas mängus tegid oma debüüdi veel Ken Kallaste, Karl Mööl, Andre Frolov ja Stanislav Prins. 
Esimese värava lõi ta koondises 17. novembril 2015 sõprusmängus Saint Kittsi ja Nevisega.
Rullraamat

Rullraamat oli antiikajal kuni 4. sajandini eelistatuim raamatuvorm.
Rullraamat valmistati peamiselt papüürusest. Tekst kirjutati tulpadena. Raamat rulliti kokku, nii et tekst jäi sissepoole. Teksti loeti paremalt vasakule ümber rullides. Rulle hoiti raamatukogudes.
Jaan Kõrgesaar

Isiklikku

Jaan Kõrgesaar on Richard Kleisi tütrepoeg.
Päiskivi

Päiskivi on võlvikiiru keskmest eenduv, harilikult ümmargune või nelinurkne dekoratiivkivi roideotste vahel. Esineb erandlikult ka ilma roieteta. Iseloomulik eriti gooti ehituskunstile. 
Rikkalikult kujundatud päiskivid on Valjala, Kihelkonna ja Karja kirikus ning Tallinna Oleviste kiriku kooris.
Vilve Maide

Vilve Maide (neiupõlvenimega Vilve Saul; sündinud 1. märtsil 1973) on eesti dirigent.
1988–92 õppis ta koorijuhtimist Heino Elleri nimelises Tartu Muusikakoolis Vaike Uibopuu klassis ning 1992–96 Eesti Muusikaakadeemias Ene Üleoja klassis.
1996. aastast töötab Vilve Maide Otepää Gümnaasiumis muusikaõpetaja ja koorijuhina. 1997–2001 oli ta TÜ Akadeemilise Naiskoori koormeister, kooris laulis ta 1988. aastast. 2008. aastast on ta ka Otepää Muusikakooli solfedžoõpetaja, 2009–2011 oli ta muusikakooli direktori kohusetäitja ning 2011. aastal administraator.
Maide on Tartu naiskoori Emajõe Laulikud peadirigent alates koori loomisest 2003. aastal, tema käe all kogus koor tuntust ka telesaates "Laululahing". 2008. aastast on Maide Eveko Segakoori dirigent Otepääl. 2011. aastast on ta Tartu Karlova Gümnaasiumi koorijuht ning Tartu neidudekoori Kurekell dirigent, 2012. aastast samuti lastekoori Maarjalill.
Vilve Maide juhatas koore 2005. ja 2010. aastal Peipsi-äärsete maakondade laulupeol, 2006. aastal Eesti Naislaulu Seltsi laulupäeval, 2008. aastal naiskooride laulupäeval, 2009. aastal Eesti Naislaulu Seltsi juubelikontserdil ning Tudengilaulu plaadi esitlusel, 2010. aastal Tartumaa mees- ja naislaulupäeval.

Tunnustused

2005. aastal võitsid Emajõe Laulikud Eesti Naislaulu Seltsi naiskooride konkursil B-kategoorias esikoha, dirigent Vilve Maide sai noore dirigendi preemia. 2015. aastal sai ta Kultuurkapitali aastapreemia koorimuusika edendamise eest.
Startup Hub

Startup Hub (bränditud kirjapilt sTARTUp HUB, inglise keele sõnadest start-up ja hub, 'iduettevõtlus' ja 'kesksõlm, jaotur') on Tartu kesklinnas asuv tehnoloogiaettevõtete kogukonnakeskus, mis toob kokku nii alustavad kui ka edasijõudnud ettevõtted, pakkudes neile kontoripinda.
Raekoja platsil asuv sTARTUp HUB koos üle Emajõe asuva SPARK HUBiga moodustavad Tartu iduettevõtluse tugistruktuuri. Keskuse ruumides toimub regulaarselt ettevõtlusega seotud üritusi, loodud on inkubatsiooniprogramm alustavatele ettevõtetele ning korraldatakse koos partneritega rahvusvahelist ärifestivali sTARTUp Day.
Lisaks kontoripindadele asub sTARTUp HUBis koostöötamisala, mis toimib lauarendi põhimõttel ning on eelkõige suunatud alustavatele ettevõtetele. HUBis asuvad avatud köögid, koosolekuruumid ja lõõgastumisalad. Esimesel korrusel asub kõigile avatud sTARTUp Lounge, mis on nii tööpind kui kohtumispaik ning ühtlasi keskuse ürituste peamine toimumispaik.

Hubi ettevõtted ja ajalugu

sTARTUp HUB avas uksed 2015. aasta septembris Garage48 HUB Tartu nime all. sTARTUp HUBi asutajaks on EstBANi president, .Contriberi asutaja ning tegevjuht Rein Lemberpuu.
sTARTUp HUBi koostöötamisalal töötas 2018. aasta märtsi seisuga ligi 40 inimest 22 eri ettevõttest, nende hulgas GoWorkabit, Startup Estonia, Planetway Europe, Trialpha, Tebo, DigiVikings, Wikimedia Eesti ja Funderbeam. Lisaks koostöötamisala ettevõtetele rendivad sTARTUp HUBis kontoriruume Pipedrive, Evocon, Carto, Fractory, MatchMySound, RateChain, Helmes, Airily ning Seire. 
Iduettevõtluse kogukonnakeskus on 2015. aastast pidevalt uuenenud ning 2017. aasta septembris avati keskuse esimesel korrusel sTARTUp Lounge, mis on sTARTUp HUBi peamine ürituspind.

Roll iduettevõtluse ökosüsteemis

sTARTUp HUB ja SPARK HUB kuuluvad ettevõtte .Contriber alla ning moodustavad Tartu iduettevõtluse baastaristu. Mõlemas ettevõtluskeskuses töötab kokku rohkem kui 500 inimest 50 erinevast ettevõttest. Keskustes on 2018. aastaks toimunud ligi 200 ettevõtlusega seotud üritust, regulaarselt toimuvad ka keskuste endi veetud ürituste sarjad nagu OpenCoffee ja .Communitizer, et tuua kokku ettevõtlusmaastikul tegutsevad inimesed ning vahetada üksteisega kogemusi, ideid ja kontakte.
2017. aastal algatati sTARTUp HUBi eestvedamisel inkubatsiooniprogramm KOOKON (ingl k .Cocoon). Programmi võeti vastu kaheksa varajases staadiumis ettevõtet ja programmi kestvuseks oli kolm kuud. KOOKONis osalenud ettevõtted said endale kontoripinna sTARTUp HUBis ning kogenud püsimentori, kellega kohtuti vähemalt kaks korda kuus. Programmis osalesid alustavad ettevõtted Festera, SmartVent, Canese, ExtendLaw ja Cody ning sTARTUp HUB toetab neid jätkuvalt kontoripinna näol. 
sTARTUp HUBi eesmärgiks on panustada Tartu iduettevõtluse arendamisse ning seetõttu osaleb kogukonnakeskus Eesti suurima ärifestivali sTARTUp Day korraldamisel, samuti osaleb sTARTUp HUB partnerina Eesti ja Läti Interreg-projektis SpaceTEM, mille raames korraldatakse 2018. aastal kosmose-teemaline häkaton Riias ning 2019. aastal Tartus.
Riina Solman

Riina Solman (esimesest abielust (aastani 2013) Riina Vändre; sündinud 23. juunil 1972 Viljandis) on eesti turundus- ja kommunikatsioonijuht ning poliitik, Tallinna linnavolikogu liige, alates 29. aprillist 2019 rahvastikuminister. 
Ta on lõpetanud Viljandi 5. Keskkooli ja aastal 1995 Tallinna Pedagoogikaülikooli klassiõpetajana.
Ta on töötanud Isamaa ja Res Publica Liidus, Eesti Energias, Rahandus- ja Justiitsministeeriumis meedia- ja kommunikatsioonijuhina ning Kaitseministeeriumis ministri nõunikuna. Samuti on ta teinud vabatahtlikku tööd Oleviste Hoolekande juhina.
Riina Solman valiti 2013. aasta kohalike omavalitsuste valimisel Tallinna kesklinna ringkonnas ringkonnamandaadiga Tallinna volikogu liikmeks. Ta oli Tallinna volikogu IRLi fraktsiooni aseesimees. Ta sai 2009. aastal UNICEFi Sinilinnu tiitli ja oli 2010. aastal vaesuse ja tõrjutuse vastu võitlemise Eesti hea tahte saadik Euroopas.
Ta on IRLi liige alates maist 2007. 6. juunil 2015 valiti ta 148 häälega IRLi eestseisusse.
Solman oli 2017. aasta kohaliku omavalitsuse volikogude valimistel Isamaa ja Res Publica Liidu Tallinna kampaania juht. Ta valiti Tallinna linnavolikokku ning ta on seal Isamaa fraktsiooni esimees.

Isiklikku

Tema esimene abikaasa oli Rain Vändre, abielust sündis poeg; abielu lõppes 2. septembril 2010 abikaasa surmaga. Märtsis 2013 abiellus ta Premia ekspordijuhi Peeter Solmaniga.
461 Ocean Boulevard

Ajalugu

See oli aeg, millal Eric Clapton oli just oma heroiinisõltuvusest jagu saanud. Ta soovis salvestada uut muusikat ja tema mänedžer Robert Stigwood korraldas salvestuse Criteria Studios, Miamis. Bändikaaslased olid Carl Radle (bass), Dick Sims (klahvpillid), Jamie Oldaker (trummid) ja produtsendiks Tom Dowd. Selle plaadi lindistamisel kasutas Eric Clapton oma kuulsat Fender Stratocasterit hüüdnimega Blackie. Kui salvestamine oli juba alanud, palkas Clapton veel Yvonne Ellimani (vokaal) ja teise kitarristina George Terry. Viimane salvestas samal ajal ka Bob Marley and the Wailersi albumit "Burnin". Inspireerituna Marley muusikast soovitaski ta Claptonile laulu "I Shot the Sheriff". Clapton ei tahtnud esialgu seda pala plaadile lisada, kuid kaaslased veensid teda vastupidises. Lugu lasti välja singlina ja see sai edetabeli Billboard Hot 100 esikohalooks.

Retsensioonid

Stephen Thomas Erlewine Allmusicust kirjeldas albumit eelkõige kui esteetilist. Ajakirja Blender kriitik Jon Pareles aga väitis, et "I Shot the Sheriff" on ainult koopia, ilma omapoolsete lisadeta. Samuti kritiseeris ta laulu "Let It Grow", sest see pidavat kõlama väga sarnaselt Led Zeppelini looga "Stairway to Heaven". Seda tõika on Clapton ka ise hiljem tunnistanud. Robert Christgau nimetas albumit ausaks ja pöördeliseks Claptoni jaoks, kuid märkis ka, et parimad lood on albumil kaverid. Ajakirja Rolling Stone kriitik Ken Emerson nimetas Claptoni kitarrimängu plaadil märkamatuks, ta kritiseeris meest, et see jääb liialt oma kaaslaste varju. Emerson seadis kahtluse alla ka dobro mängimise Claptoni poolt. Parimaks looks plaadil nimetas ta "Let It Crow". Rolling Stone paigutas albumi edetabelis "500 Greatest Albums of all time" 411. kohale.
Donauturm

Donauturm (eesti keeles kui Doonau torn) on Viini linnas Doonau jõe vasakkaldal Donaustadtis (nn Transdanubienis) asuv teletorn. 1964. aastal avatud Austria kõrgeim ehitis on 252-meetri kõrgune.
Karl-Theodor zu Guttenberg

Suguvõsa

Ta pärineb frangi aadlisuguvõsast. Tema isa on dirigent Enoch zu Guttenberg. Tema vanaisa oli Saksa FV konservatiivne poliitik Karl-Theodor von und zu Guttenberg. Vanaema Rosa Sophie von Arenberg pärineb samuti kõrgaadlist. Vanaisa ja vanavanaonu, katoliiklik monarhist vabahärra Karl Ludwig von und zu Guttenberg osalesid 1944. aastal natsirežiimi vastu suunatud 20. juuli vandenõus ning viimane hukati seetõttu.
Tema emaisa Jakob von und zu Eltz on pärit Eltzide suguvõsast, millel on tihedad sidemed Horvaatiaga. Ta on endine Reinimaa veinimeistrite assotsiatsiooni president ja pärast Horvaatia iseseisvumist osales ta Horvaatia poliitikas.
1973 sündis Karl-Theodorile noorem vend Philipp-Franz. Vanemad lahutasid 1977. Ema Christiane von und zu Eltz abiellus uuesti Joachim von Ribbentropi poja Adolf von Ribbentropiga. Sellest abielust sündisid Rudolf ja Friedrich von Ribbentrop (1989 ja 1990).
Veebruaris 2000 abiellus Karl-Theodor krahvinna Stephanie von Bismarck-Schönhauseniga (sündinud 1976), kelle vanavanavanaisa oli Otto von Bismarck. Neil on kaks tütart. Neil on mitu elukohta, sealhulgas Baieris Kulmbachis olev Guttenbergi loss, mis kuulub nende suguvõsale juba 1482. aastast.
Benedetto Croce

Benedetto Croce (itaalia hääldus: beneˈdetto ˈkroːtʃe; 25. veebruar 1866 Pescasseroli – 20. november 1952 Napoli) oli itaalia idealistlik filosoof, ajaloolane ja poliitik. Ta kirjutas peamiselt filosoofia, ajaloo, historiograafia ja esteetika teemadel. Poliitiliselt oli ta liberaal, kuigi oli vastu laissez-faire-vabakaubandusele. Crocel oli oluline mõju itaalia intellektuaalidele, teiste hulgas nii marksistist Antonio Gramscile kui fašistist Giovanni Gentilele.
Aastail 1949–1952 oli ta rahvusvahelise PEN-klubi president.
Eesti keeles on ilmunud tema teos "Esteetika kui väljendusteadus ja üldlingvistika: teooria ja ajalugu" (originaalis "Estetica come scienza dell'espressione e linguistica generale: teoria e storia", sari "Avatud Eesti Raamat", tõlkinud Janika Sild, Tartu: Ilmamaa, 1998).
Ida malevkond

Ida malevkond oli Kaitseliidu Tallinna maleva territoriaalne malevkond 1926–1940 ja pärast taasiseseisvumist 2004. aastani. 
Alates 2008 on Ida malevkonna järglaseks Ida üksik-kompanii.

Asukoht ja tegevus

Ida kompanii territooriumiks on Lasnamäe linnaosa ja Pirita linnaosa. Kompanii büroo asub Tallinna Maleva staabihoones Narva mnt 81.
Kompaniid juhib juhatus. Kompanii tegevus hõlmab nii Kaitseliidu sõjaaja koosseisu allüksuste kui ka üldallüksuste komplekteerimist ja väljaõpet. Tehakse laskeharjutusi ja väliharjutusi ning osaletakse teiste maleva allüksuste üritustel. Väljaõpet aitavad sageli läbi viia kompanii ridadest välja kasvanud tegevväelased. 
Igal sügisel korraldatakse seltskondlikku spordivõistlust Jürka.

Asutamine ja tegevus kuni 1940

Ida malevkond moodustati 1926. aasta veebruaris senise II malevkonna ja III malevkonna põhjal. 
1928. aastal sai malevkond endale lipu. Lipul on kujutatud Tallinna liitsihi ülemine tuletorn ja päikesetõus. 1933. aastal kinnitati malevkonna embleem. 1939. aastal oli Ida malevkonnas 314 liiget, olles arvukuselt maleva 18 iseseisva allüksuse hulgas 6. kohal.
27.06.1940 Kaitseliit likvideeriti okupatsioonivõimude käsul välja antud seadusega ja vara anti Eestimaa Kommunistlikule Parteile.

Taasasutamine ja tegevus

4. mail 1990 asutati veel iseseisvumata Eestis Kaitseliidu Lasnamäe rühm. Hiljem arenes sellest liikmete kasvades Ida kompanii, mis nimetati Ida malevkonnaks. Koosseisu kuulusid muuhulgas Pirita rühm, Lasnamäe rühm, lahingrühm, sisekaitserühm. Malevkonna tugikohaks sai Kaitseliidu tagalateenistuse territoorium Filtri teel. Pikaaegseks pealikuks oli vanemseersant Peeter Saadla. 
2003. aastal otsustati reformide käigus muuta alla 300-liikmelised malevkonnad kompaniideks. Alates 1. jaanuarist 2004 nimetati Ida malevkond Ida kompaniiks ja liideti ühtlasi koos Lõuna ja Põhja kompaniidega uue Ühendmalevkonna koosseisu. Ühendmalevkond ei hakanud aga piisavalt efektiivselt toimima ning lahutati liikmete initsiatiivil üldkoosoleku otsusega 2008. aastal territoriaalseteks üksikkompaniideks. Endise Ida malevkonna alale jäi seega Ida üksik-kompanii. 
23. juunil 2011 anti Ida üksik-kompaniile Jüriöö pargis üle lipp, mis on 1928. aasta Ida malevkonna lipu koopia.
Liborius Gustav Wilhelm Krüger

Liborius Gustav Wilhelm Krüger (31. oktoober/12. november 1825 Riia – 22. veebruar/5. märts 1892 Viljandi) oli Eesti vaimulik.
Ta õppis aastatel 1839–1845 Riia Kubermangugümnaasiumis. Aastatel 1845–1850 õppis ta Tartu Ülikooli usuteaduskonnas. Aastatel 1852–1853 oli ta koduõpetajaks Ruhja koguduse õpetaja Richard Bergmanni juures, olles samal ajal ka prooviaastal. Ordineeriti 23. mail/4. juunil 1854 Riias õpetajaks.
Ta oli aastatel 1854–1861 (introdutseeriti 27. juunil/9. juulil 1854) Pärnu Nikolai koguduse abiõpetaja. Ta hakkas aastal 1858 (introdutseeriti ametisse 20. aprillil/2. mail 1858) pidama samas ka lätikeelseid jumalateenistusi. Aastatel 1861–1892 oli ta (introdutseeriti 9.aprillil/21. aprillil 1861) Viljandi Jaani koguduse õpetaja. Lisaks sellele oli ta õpetajaks Gustav Max Schmidti Eragümnaasiumis. Aastatel 1876–1883 oli ta veel Viljandi praostkonna praost.

Isiklikku

Tema poeg Leopold Liborius Johann Krüger oli pastoriks Cesvaines, Vecpiebalgas ja Valmiera-Veides, hiljem tegutses Danzigis, Potsdamis ja Neuruppinis (Brandenburgi liidumaal).
9. strategeem

9. strategeem 36 strategeemist on "jälgi põlengut üle jõe ".
Mittevahelesekkumise (segamise) poliitika. Neutraliteet. Pausi pidamine. Äraootamine. (Ka tasakaalupoliitika.)

Näiteid

Väepealik Bjan kutsus nõuniku hulkuma. Võimaluse korral ka jahti pidama. Sattusid pühvlit õgiva tiigripaari peale. Bjan haaras mõõga, et rünnata. Kaaslane peatas ja soovitas oodata. Oodata ahnuse tüli... Peitsid end kivi taha, vaatasid pealt ja ootasid. Söönud tiigrid läksid omavahel tülli. Vanem murdis noorema. Bjan saatis ka tema teise ilma. Võtsid neilt nahad maha. Teise naha andis nõunikule hea nõu eest. (Hiina hieroglüüf  nahk tähendab ka nahavahetust, revolutsiooni ja võimupööret.)
Anglo-ameerika tasakaalupoliitika. Alguses kasutas seda Suurbritannia mandri Euroopa suhtes. Hiljem aitas see kaasa USA iseseisvumisele . Kasutades ära Prantsuse ja Suurbritannia koloniaalsõja järgset suurt omavahelist vastuseisu kujunes Ameerika Iseseisvussõda väikses mõõdus lausa maailmasõjaks.  Järgmine suurem, ka  anglo-ameerika tasakaalupoliitika seotud, sellelaadne sõda oli juba II maailmasõda. Selle eelduseks oli mandri Euroopas kaasaaitamine polaarsuse sünnile ja kasvule, ning Saksamaa ja NSVLiidu, kui kahe erineva sotsialismivormi, omavahelise liidu vältida suutmine.
Henry Kallaste

Henry Kallaste (sündinud 21. mail 1961) on Eesti pedagoog ja poliitik. Ta on Vinni-Pajusti Gümnaasiumi direktor.

Haridus

Kallaste lõpetas 1978. aastal Viljandi II Keskkooli ja 1984 Tartu Ülikooli füüsiku-pedagoogina.

Töökohad

Kallaste on olnud Viljandi II Keskkooli füüsikaõpetaja, Tartu ülikooli eksperimentaalfüüsika kateedri insener ning Viljandi noortevangla kasvataja ja direktor.
Lisaks on Kallaste töötanud Vaeküla Kooli (1993–1997), Tapa Vene Gümnaasiumi (1997–2011), Kunda Ühisgümnaasiumi (2011–2013) ja Narva Kreenholmi Gümnaasiumi (18. märts 2014 – 27. mai 2014) direktorina.
Tapa Vene Gümnaasiumi direktori ametikohalt lahkus Kallaste 2011. aasta juunist vastuolude tõttu Tapa vallavalitsusega, asudes üsna varsti pärast seda tööle Kunda Ühisgümnaasiumi direktorina. 2013. aasta suvel lahkus Kallaste Kunda Ühisgümnaasiumi direktori ametikohalt. Kunda linnapea sõnul võttis Kallaste koolile kohustusi, mille täitmiseks raha polnud. Narva Kreenholmi Gümnaasiumi direktori ametis sai Kallaste olla vaid napilt üle kahe kuu, kui ta vallandati põhjusel, et riigieksamite turvaümbrik polevat nõuetekohaselt suletud olnud, samuti koolile liisitud kohviautomaadi tõttu. Kallaste ise leidis, et vallandamisel olid poliitilised tagamaad.
Ta asus Vinni-Pajusti Gümnaasiumi direktorina tööle 2014. aasta sügisest.

Poliitiline tegevus

Kallaste kuulub alates 18. märtsist 2014 Eesti Keskerakonda. Aastatel 2006–2009 kuulus ta Eestimaa Rahvaliitu. Ta kandideeris Rahvaliidu nimekirjas 2007. aastal Riigikokku ja 2009. aasta kohalikel valimistel Rakvere linna volikokku, saades vastavalt 30 ja 6 häält.

Vinni-Pajusti Gümnaasiumi säutsuskandaal

2016. aasta märtsis sai Kallaste osaliseks Vinni-Pajusti Gümnaasiumi säutsuskandaalist, kui otsustas anda käskkirja ühele 12. klassi õpilasele "ebaõpilasliku käitumise" eest, mille põhjuseks viimase kirjutatud säuts Twitteris, kus õpilane oli kooli nimetanud "Vinni-Porno Gümnaasiumiks" seoses eelnevalt koolis lavastatud näidendiga. Ühtlasi nõuti õpilaselt säutsu kustutamist Twitterist. Kallaste põhjendas otsust väitega, et õpilane "läks oma naljaga üle piiri". Hilisemas intervjuus Generaadiole rõhutas Kallaste, et õpilane olevat oma säutsuga kahjustanud kooli mainet ning solvanud näidendi lavastanud õpetajat ja selles osalenud õpilasi. Ühtlasi eitas ta meedias levinud väiteid, et õpilast oli ähvardatud koolist väljaviskamisega ja sunnitud kõigi gümnaasiumiklasside ees vabandust paluma.

Isiklikku

Kallaste on ema poolt valgevene päritolu. Ta on abielus ja tal on kaks tütart.
Aposterioorne tõde

Aposterioorne tõde ehk empiiriline tõde on tõde, mille teadmine või õigustus sõltub meeltekogemusest (või üldisemalt kogemusest) saadud tõenditest ehk mille teadmine saab olla ainult aposterioorne teadmine ja mille õigustus saab olla ainult aposterioorne õigustus.
Aposterioorset tõde vastandatakse aprioorsele tõele, mida pole tarvis meeltekogemuse põhjal tõendada.
Aposterioorsete tõdede tüüpnäited on tavalise tajukogemuse ja loodusteaduse tõed.
Düoenergism

Düoenergism on kristoloogiline õpetus, mille kohaselt Kristus teeb jumalikke ja inimlikke tegusid kahe energiaga, millest üks on jumalik ja teine inimlik.
Selle õpetuse võttis dogmana vastu Konstantinoopoli III kirikukogu 480 vastukaaluks monoenergismile, mille ta hukka mõistis.
Fabrice Luchini

Fabrice Luchini (sündinud 1. novembril 1951 Pariisis) on prantsuse teatri- ja filminäitleja.
Aastal 2015 sai ta Veneetsia filmifestivali parima meespeaosatäitja auhinna Volpi karika rolli eest films "L'Hermine". Samuti on ta kandideerinud üheksale Prantsuse Kunstide Akadeemia Césari auhinnale ja võitnud neist ühe, rolli eest Claude Lelouchi filmis "Tout ça... pour ça!".
Kuradikivi (Läänemaa)

Kuradikivi on rändrahn Läänemaal Lääne-Nigula vallas Ehmja külas.  Kivi mõõdud on 5,6x4,4x1,9 m, ümbermõõt 15,8 m. Kivi võeti kaitse alla aastal 1959. Kivi on mignatiitgneisist ja asub Saanika–Martna tee ääres. Kivi seisukord on rahuldav, kuid ümbrus on liialt võsastunud. Kivi on piklik, lamedanõlvaline, tugevasti sammaldunud rahn. Rahnu pealispinnal on süvendid, mida on peetud kuradi küünejälgedeks. 
Kivile on kehtestatud piiranguvöönd 50 m (0,77 ha).
Kuradikivi keskkonnaregistri kood on KLO4000907.

Kultuuriloolist

Rahvapärimuse järgi tahtnud kurat rahnuga Martna kirikut visata, seistes Ehmja linnamäel (Kuradimäel). Kukelaul aga seganud, vihane kurat äianud kiviga kuke suunas.

Kivi uurimisest

13.09.1986 uuris kivi Herbert Viiding (ligikaudne põhiplaan ja kirjeldus, kivim nimetamata). 01.08.1992 dokumenteeris kivi ürglooduse raamatu tarvis Enn Pirrus (põhiplaan, kivim).